J. C. Dahl - Maleri av Hellefossen - 1838
**Hellefossen** er en foss i Drammensvassdraget litt ovenfor Hokksund sentrum, den ligger i Øvre Eiker kommune i Buskerud fylke. Hellefossen er den nederste fossen i vassdraget og har en fallhøyde på 6 m.

Hellefossen har i alle år vært kjent for et godt laksefiske. I dokumenter helt tilbake til Harald Gilles tid (1130-1136) skrives det at laksefiske er kommet inn under kronen, det vil si på statens hender. Det omtales også andre steder at det i nærheten lå et kapell, «Helgehus», fra den tid det store laksefisket i elven tilhørte Haug kirke.

I Hellefossen var det to mæler, på sørvest siden lå Hoensmælen (tilhørende Hoen gård) og på nordøst siden Ullermælen (Ulleren gård). Mæler var en fiskeinnretning med kummer i fossen hvor laksen som hoppet i fossen gled ned i og kunne hentes opp med hov. Mælene i Hellefossen er beskrevet allerede på tidlig 1200-tallet. Mælene fisket bra ved enkelte vannstander og det ble etter hvert anlagt laftede kar og vegger for å beskytte mælene for flom og senere tømmerfløtingen. Det ble også anlagt en nåldam for å regulere vannstrømmen til mælene. Sener begynte man å fiske med flaker, slik man ser på maleriet av J. C. Dahl. Flaker eller kørjer er kurver som henger i fossen som laksen hopper opp i. Flakene er først beskrevet i forbindelse med en rettssak i 1665.

Senere var laksefiske nedenfor fossen inntektskilden for flere familier. En av de mest kjente fiskerne var Hilmar Olsen fra Gamle Hokksund. Fiske ble utført med garn og robåter, nersetterbåten og bentebåten var stødige båter hvor to mann kan stå på siden å trekke tunge garn uten at den kantrer. Nå er det sportsfiske som er meget populært under fossen og i 2003 ble det fisket nesten 16 tonn med laks.

Hellefossen er malt av J. C. Dahl (1838) på det kjente maleri som henger i Nasjonalmuseet. Maleriet var tiltenkt Det kongelige slott i Christiania, men ble i stedet innkjøpt til det nyopprettete Nasjonalgalleriet. På maleriet kan man se fangstredskap for laksen henge i fossen. På museet finnes det også et mindre kjent maleri av samme kunstner (1847) med motiv av fossen.

Fossen ble utbygd i 1952 med et vannkraftverk, Hellefoss kraftverk. Kraftverket utnytter et fall på 6 meter i Drammenselva. Verket er et elvekraftverk uten eget reguleringsmagasin. Eier er Hellefoss Kraft og det driftes av Glitre Energi Produksjon.

Allerede i 1895 ble Hellefoss Træsliperi etablert, med mekaniske slipemaskiner som ble drevet direkte fra vannturbiner. I dag er **Hellefoss Paper AS** en papirfabrikk som fremdeles er i drift. Etter i lengre tid å ha produsert avispapir produserer fabrikken i dag bokpapir.

* Fiskeredskap i HellefossenFiskeredskap i Hellefossen
* J. C. Dahl - Maleri av Hellefossen - 1847J. C. Dahl - Maleri av Hellefossen - 1847
* Hellefossen, 2023Hellefossen, 2023

Referanser
----------

1. ↑  «De første sikre kilder om laksefisket». *Hellefossen-historie* **(norsk)**. Besøkt 22. juli 2023.
2. ↑  Utstillingen "Samfunnet under Hellefossen", Nøstetangen 2023
3. ↑  «Ullern-mælen – fiskeinnretning med røtter tilbake til middelalderen | Eiker Arkiv». Besøkt 22. juli 2023.
4. ↑  «Fangstinnredninger». *Hellefossen-historie* **(norsk)**. Besøkt 22. juli 2023.
5. ↑  «Fisket under Hellefossen». *Hellefossen-historie* **(norsk)**. Besøkt 22. juli 2023.
6. ↑  «Fiskebuene». *Hellefossen-historie* **(norsk)**. Besøkt 22. juli 2023.
7. ↑  «Hilmar Olsen». *Hellefossen-historie* **(norsk)**. Besøkt 22. juli 2023.
8. ↑  «2 tonn laks på kilenøter i Drammensfjorden!». *www.fiskeguiden.no*. Besøkt 22. juli 2023.
9. ↑  Haverkamp, Frode Ernst (24. april 2019). «J. C. Dahl». *Store norske leksikon*. Besøkt 18. august 2020.
10. ↑  «Johan Christian Dahl, Hellefossen near Hokksund – Nasjonalmuseet – Collection». *Nasjonalmuseet* **(engelsk)**. Besøkt 6. august 2021.
11. ↑  «Hellefoss Paper AS». *www.hellefoss.com*. Besøkt 18. august 2020.

|  |  |
| --- | --- |
| Oppslagsverk/autoritetsdata | Store norske leksikon **·** GeoNames **·** Sentralt stedsnavnregister
 |